Stampa t-test tal-qari ... Il-Ħmistax-il Ġimgħa taż-Żmien ta' Matul is-Sena Inħaslu u tnaddfu, neħħu l-ħażen ta' għemilkom minn quddiem għajnejja, ieqfu mill-ħażen. Qari mill-Ktieb tal-Profeta Iżaija Isimgħu l-kelma tal-Mulej, intom prinċpijiet ta' Sodoma; agħtu widen għat-tagħlim ta' Alla tagħna, intom nies ta' Gomorra! "X'tiswieli l-kotra tas-sagrifiċċji tagħkom? – jgħid il-Mulej. Xbajt mis-sagrifiċċji tal-ħruq tal-bdabad, u mix-xaħam tal-bhejjem smien. Id-demm tal-gniedes u l-ħrief, u tal-imtaten ma jogħġobnix. Meta tiġu taraw wiċċi, min ifittex dawn mingħandkom, biex tiġu tikkalpestawli l-btieħi tiegħi? Iġġibux iżjed offerti fiergħa; sirt nistkerrhu l-bħur, il-qamar ġdid, is-Sibt, u l-laqgħat li ssejħu: ma niflaħx għall-ħażen flimkien mal-festi. L-ewwel tax-xhur u l-festi tagħkom, jien nobgħodhom, piż huma għalija, għejejt nerfgħu. Meta intom tiftħu idejkom, jien inwarrab għajnejja minnkom; ukoll jekk tkattru t-talb, jien ma nismagħkomx, għax idejkom mimlija demm. Inħaslu u tnaddfu, neħħu l-ħażen ta' għemilkom minn quddiem għajnejja, ieqfu mill-ħażen. Tgħallmu għamlu t-tajjeb, fittxu d-dritt, sewwu l-inġustizzji, iddefendu l-iltim, aqbżu għall-armla". Il-Kelma tal-Mulej R/. Irroddu ħajr lil Alla Salm 49 (50), 8-9.16bċ-17.21 u 23 R/. (23b): Lil min jimxi bis-sewwa nurih is-salvazzjoni ta' Alla Ma nċanfrekx għas-sagrifiċċji tiegħek; il-vittmi tiegħek maħruqa huma dejjem quddiemi. Ma neħtieġ ebda għoġol minn tiegħek, jew gidien mill-imrieħel tiegħek. R/. Kif titkellem fuq il-kmandamenti tiegħi, u żżomm fuq xufftejk il-patt tiegħi, int, li tobgħod it-twiddib, u tixħet kliemi wara dahrek? R/. Dan int għamilt, u jien bqajt sieket; forsi ħsibt li jiena bħalek. Issa se nċanfrek, u dan kollu nqiegħed quddiemek. Min iroddli sagrifiċċju ta' radd il-ħajr, dan isebbaħni; lil min jimxi bis-sewwa nurih is-salvazzjoni ta' Alla. R/. AKKLAMAZZJONI QABEL L-EVANĠELJU Henjin dawk li huma ppersegwitati minħabba s-sewwa, għax tagħhom hija s-Saltna tas-Smewwiet. EVANĠELJU Ġejt inġib mhux il-paċi, imma s-sejf. Qari mill-Evanġelju skont San Mattew F'dak iż-żmien, Ġesù qal lill-appostli tiegħu: "Taħsbux li jiena ġejt inġib il-paċi fuq l-art! Ġejt inġib mhux il-paċi, imma s-sejf. Iva, ġejt nifred lill-bniedem minn missieru, lill-bint minn ommha, u lill-mara minn omm żewġha; u l-bniedem ikollu n-nies ta' daru stess għedewwa tiegħu. Min iħobb lil missieru jew lil ommu iżjed minni ma jistħoqqlux li jkun miegħi; min iħobb lil ibnu jew lil bintu iżjed minni ma jistħoqqlux li jkun tiegħi. U min ma jerfax salibu u jimxi warajja ma jistħoqqlux li jkun miegħi. Min isib lil ħajtu, jitlifha; u min jitlef lil ħajtu minħabba fija jsibha. Min jilqa' lilkom jilqa' lili, u min jilqa' lili jkun jilqa' lil dak li bagħatni. Min jilqa' profeta għax hu profeta, ħlas ta' profeta jieħu; u min jilqa' bniedem ġust għax hu ġust, ħlas ta' wieħed ġust jieħu. U kull min jagħti mqar tazza ilma frisk lil xi ħadd minn dawn l-iżgħar għax hu dixxiplu, tassew ngħidilkom li ma jitlifx il-ħlas tiegħu". Meta mbagħad Ġesù temm jagħti dawn it-twissijiet lit-tnax-il dixxiplu tiegħu, telaq minn hemm biex jipprietka fl-ibliet tagħhom. Il-Kelma tal-Mulej R/. Tifħir lilek Kristu
Qari tal-Quddies tat-Tnejn tal-XV-il ġimgħa matul is-Sena